Minkejja li l-maġġoranza tal-kunsilli lokali f'pajjiżna għandhom tmexxija Laburista, taħt l-iskema tal-Public Private Partnership li kien ħaddem b'ħafna dubji Gvern Nazzjonalista kienu kunsilli lokali Nazzjonalisti l-iktar li ħadu fondi. Minn analiżi tar-rapport tal-Awditur Ġenerali jirriżulta li kunsilli lokali b'maġġoranza Nazzjonalista ħadu €3,248,664 f'fondi, filwaqt li dawk b'maġġoranza Laburisti ħadu €2,419,875 f'fondi. Differenza ta' €828,789 favur kunsilli lokali b'maġġoranza Nazzjonalista. L-applikazzjonijiet kienu ġejjin 52% minn kunsilli lokali b'maġġoranza Laburista, filwaqt li 48% kienu ta' kunsilli b'maġġoranza Nazzjonalista. Is-sitwazzjoni nqalbet fil-mument tal-allokazzjoni, u l-kunsilli Nazzjonalisti ħadu 57% tal-fondi u filwaqt li dawk Laburisti ħadu 43% tal-fondi. F'rapport ta' 200 paġna, il-kwistjoni tal-Public Private Partnership fuq it-toroq u n-numru kbir ta' nuqqasijiet kienet waħda biss mill-aspetti li jissemmew. Ikkuntattjat biex jirreaġixxi għar-rapport, il-Ministru responsabbli mill-Kunsilli Lokali, Owen Bonnici, stqarr li filwaqt li ċ-ċensura tal-Awditur Ġenerali hija serja, daqstant ieħor huwa serju n-nuqqas ta' kredibbiltà tax-Shadow Minister Nazzjonalista. "Nemmen li l-iktar ħaġa gravi fil-kwistjoni ta' Chris Said mhijiex iċ-ċensura li tah l-Awditur Ġenerali, li fiha nfisha hi ħaġa serja. "L-iktar ħaġa gravi hi li l-Awditur Ġenerali qal li ma jemminx l-iskużi jew il- verżjoni ta' Chris Said. Iffaċċjat minn dawn il-fatti, minflok ammetta u talab apoloġija, Chris Said ipprova jqarraq u jagħti x'jifhem li hu kien xi paladin tal-ekwità. Verament il-mistħija ma jafx x'inhi. Interessanti li sa issa għadna ma smajna xejn mingħand Simon Busuttil dwar dan il-każ u għaddiet iktar minn minuta," qal Bonnici.